#### Formandens beretning:

Vi har ventet længe i spænding på, at forsamlingsloftet blev hævet.

Da vi nåede faretruende tæt på, at der skulle indkaldes til årets generalforsamling, besluttede bestyrelsen at udsætte generalforsamlingen til den 28/6-21.

Men pludselig, ud af det blå, tonede Mette Frederiksen frem på skærmen og hævede forsamlingsloftet til 25 indendørs.

Det var tidligt nok til, at vi kunne indkalde til generalforsamlingen, så den kunne afholdes i maj måned, som skrevet står i vedtægterne.

Den sidste mandag i måneden var også den sidste mandag i maj, så måske lige tæt nok på deadline.

Den anden sidste mandag i maj, var 2. pinsedag, så derfor måtte vi bryde med traditionen og holde generalforsamlingen en tirsdag.

Jeg vil igen i år starte med det vigtigste.  
HMH vil sige en stor tak til de mange frivillige, der har ydet en kæmpe indsats i bestyrelse, udvalg og som trænere, holdledere og hjælpere.

Der skal ligeledes lyde en kæmpe tak til HMH’s Venner, for den opbakning der er givet til HMH.

HMH er blevet enige med Vennerne om, at det traditionelle tilskud på kr. 40.000 ikke ydes i år. For det første fordi HMHs overskud er væsentligt større end forventet, da vi næsten ikke har haft udgifter i 2. halvdel af sæsonen og for det næste fordi Vennernes økonomi er blevet påvirket af de meget få aktiviteter, som følge af Covid-19.

Til HMH’s sponsorer, der er med til at skabe det økonomiske grundlag for foreningen. Det er sponsorer der støtter indirekte via Team Sydhavsøerne, sponsorer der støtter enkelte hold med spillertøj og udstyr, samt sponsorer der støtter forskellige arrangementer. Der skal ligeledes lyde en stor tak til Lolland Kommune.

Vi må heller ikke glemme de mange HMH-fans, der ved at købe benzin, have mobilabonnement eller en el-aftale hos OK, har medvirket til et sponsorbeløb fra OK der luner godt i kassen.

Maribo Hallernes personale har som sædvanligt givet os de bedste rammer for afvikling af vores mange kampe, stævner og arrangementer.   
Uden alle disse menneskers kæmpe indsats, kan HMH slet ikke fungere.

Sidst, men ikke mindst skal der lyde en stor tak til spillerne, der har givet os god og spændende underholdning på håndboldbanen.

På grund af corona-krisen har sæsonen 2020/21 været en sæson som vi allerhelst vil glemme.

Træning og turnering kom godt i gang, med de besværligheder som Covid-19 påførte os.

Men allerede kort inde i sæsonen kom der lokale smitteudbrud på Maribos skoler, der medførte, at træninger og kampe måtte aflyses, da mange spillere havde været i nærkontakt med en smittet og derfor måtte i karantæne, indtil de havde opnået to negative tests.

I løbet af december blev smittetrykket i Danmark så stort, at der blev lukket helt ned for indendørs idræt

Turneringen blev suspenderet i december og selv om DHI og HRØ til det sidste gjorde alt for at genoptage turneringen, lykkedes det ikke, da restriktionerne ikke tillod indendørs sportsarrangementer, bortset fra liga og 1.division.

Da alle aktiviteter var lukket ned efter nytår, besluttede bestyrelsen at gøre det frivilligt for medlemmerne at betale kontingent for 2. rate.  
Til vores store glæde valgte over 2/3 af medlemmerne at betale kontingent for 2.halvår, for at hjælpe klubben igennem Covid-19 udfordringerne. Det er årsagen til det ekstraordinære overskud, som senere præsenteres i regnskabet.  
Hvad Covid-19 har betydet for antal medlemmer i klubben er vanskeligt at vurdere. Der har været en del udmeldinger, men det reelle billede får vi først ved 1. indbetaling af kontingent for den kommende sæson.  
Som kompensation for de manglende aktiviteter i 1. halvår af 2021 og for at sikre at få medlemmer forlader klubben, har bestyrelsen vedtaget at betale den fulde udgift til et stort håndboldstævne for ungdomshold i Næstved. Udgiften hertil er godt 100.000 kr da der ikke regnes med deltagerbetaling. Beløbet er optaget i årets regnskab som forudbetalt udgift for den kommende regnskabsår.

Det er dog lykkedes at stable nogle strandhåndboldkampe på benene i starten af juni måned.

TSØ’s 1. divisionshold kunne spille kampe efter jul, dog uden tilskuere. En meget flad fornemmelse, hvor fans dog kunne følge hjemmekampene på livestreaming på Facebook.

Forventningerne var store, specielt efter at have scoret en ny talentfuld træner, Ian Marco Fogh. Da resultaterne ikke flaskede sig som forventet, blev samarbejdet mellem den nye træner og holdet noget hakkende. Efter mange drøftelser og overvejelser, blev TSØ enige med Ian om at afbryde samarbejdet.

Der blev lavet en aftale med Nick om at overtage jobbet som cheftræner, der efter kort tid måtte erkende, at dette job ikke kunne forenes med den private del af tilværelsen.

Herefter blev der lavet en aftale med Johan Zanotti for resten af sæsonen med Nick som hjælpetræner.  
Om det er al denne turbulens, eller spillernes manglende præstation, skal jeg ikke vurdere, men en slutplads som nr. 8 i 1.division er langt fra tilfredsstillende.

Nu er der lavet aftale med en ny træner for de kommende sæsoner, så kan vi vel realistisk set håbe på placeringer i top 3-4 stykker i 1.division, hvor det gerne inden længe må føre til oprykningskampe til ligaen.

Samarbejdet med Team Sydhavsøerne er stadigt udmærket.

HMHs Facebook-side er stadig en stor succes, hvor enormt mange følger aktiviteterne på siden.

Jeg vil nu lade en lille bombe springe.

Samarbejdet med Rødby Håndboldklub har de senere år været lidt tungt.

Det førte til, at Rødby Håndboldklub i september måned sidste år meddelte, at de ville udtræde af samarbejdet. De gjorde det helt klart, at de 100% ville medvirke til, at det ikke ville få konsekvenser for TSØ’s 1. og 2.hold.  
Efter en del mødeaktiviteter, i løbet af de næste par måneder, førte det til et sæt nye aftaler, således at det nuværende samarbejde slutter pr. 30/6 2021.  
Rødby Håndboldklub og TSØ indgik en lejeaftale om udlejning af 1. holds-licensen til TSØ.  
Der er blevet indgået en samarbejdsaftale mellem Rødby Håndboldklub og HMH, der sikrer op- og nedrykning mellem 1. holdet og 2.holdet samt ungdomsholdene i TSØ/HMH.  
HMH køber 80% af Rødby Håndboldklubs a-aktier i TSØ, således af HMH ejer kr. 90.000 af a-aktierne og Rødby Håndboldklub ejer kr. 10.000 af a-aktierne.  
Denne model var nødvendig for at sikre, at TSØ fremadrettet kan anvende 1.holdslicensen, der juridisk set ejes af Rødby Håndboldklub og ikke kan overdrages til andre iflg. Reglerne i DHF.

Det er så op til den kommende bestyrelse i HMH, sammen med TSØ og aftale det fremtidige samarbejde og om der skal indbydes andre klubber til samarbejdet, for at udvide muligheder for at skaffe nye sponsorer og frivillige hjælpere.

Ved bestyrelsens konstituering på bestyrelsesmødet den 6. juli sidste år, gjorde jeg opmærksom på, at det efter min mening nu var tid til et generationsskifte på formandsposten i HMH og at det dermed var mit sidste år som formand for bestyrelsen.  
Der var enighed om, at vi så hurtigt som muligt skulle finde et nyt emne som formand, så formandsskiftet kunne forberedes grundigt. Valget faldt hurtigt på Henrik Suhr og Henrik og jeg har de seneste par måneder talt meget sammen.

Da vi i første omgang valgte at udsætte denne generalforsamling til den 28/6-21, blev bestyrelsen enige om at foretage formandsskiftet på bestyrelsens møde den 10. Maj, da det giver rigtig god mening, at det er den nye formand der står i spidsen for planlægning af den kommende sæsons aktiviteter.

Jeg skal derfor benytte lejligheden til at byde Henrik hjerteligt velkommen som ny formand i HMH.

Med det engagement som Henrik har haft i HMH i utroligt mange år, både som spiller, træner, bestyrelsesmedlem, ungdomsformand m.m., er jeg sikker på at HMH er i de bedste hænder, med den rigtige kaptajn på broen.

Jeg kan kun være taknemmelig for utroligt mange år som formand for HMH og sige en dybfølt tak, til de mange pragtfulde mennesker, der har inspireret mig, udviklet mig og givet mig mange uvurderlige oplevelser i de mange år som formand.

Dette var mine ord i en beretning om de ting der er sket i HMH i denne sæson.

Jeg vil nu give ordet til Henrik, der vil berette om de tanker han har om HMH fremadrettet.

Tak for ordet.